
Първият приз от националната кампания „Великден за всеки – дари празник на баба и дядо“ за 2017 г. получи инж. Цветелин Миланов, директор на Северноцентралното държавно предприятие(СЦДП) - Габрово. Той му бе връчен днес от заместник-омбудсмана Диана Ковачева в Ловния дом край гр. Севлиево. Тази година СЦДП се включва с дарение от 10 000 лв. в кампанията на омбудсмана, организирана в подкрепа на българските пенсионери, които няма да получат великденски надбавки от правителството. 
"Добрите инициативи са във фокуса на институцията на омбудсмана.  Тук съм, за да кажа едно голямо благодаря на инж. Миланов за това, че Северноцентралното държавно предприятие се включва в нашата инициатива, свързана с грижа за хората, които са уязвими, които се оказват в беда, а именно българските пенсионери. Кампанията на омбудсмана, която стартира за първи път миналата година се нарича „Великден за всеки“, защото в навечерието на най-светлия християнски празник националният обществен защитник си поставя за цел да дари радост на нашите родители, баби и дядовци, като ги зарадва с храна и ваучер, с който да си купят козунак и яйца и да посрещнат достойно празника. Миналата година успяхме да съберем около един милион лева в храна и пари за възрастните хора, тази година за втори път успяваме да се организираме и си поставяме още по-високи цели“, каза заместник-омбудсманът Диана Ковачева.
Отличието „Добро сърце“ се дава от институцията на омбудсмана за заслуги и проява на благородство и съпричастност към благотворителни каузи, социално слаби и нуждаещи се хора.
Посещението на Диана Ковачева в гр. Севлиево съвпадна с инициативата „Лесовъд за един ден!“ на Северноцентралното държавно предприятие, Държавно ловно стопанство „Росица“, Регионалната дирекция на горите - Велико Търново и движение „Граждани за Севлиево“, посветена на седмицата на гората и защитата на природата.
Петокласниците от двете севлиевски училища – ОУ „Стефан Пешев“ и СОУ „Васил Левски“, както и възпитаниците на Детски комплекс „Йовко Йовков“ се научиха как да се грижат за дивеча, горите и защо е важно добивът на дървесина да бъде контролиран. Ковачева поздрави децата за старанието им да станат истински лесовъди и подчерта, че навиците и уважението към природата се възпитават от най-ранна възраст. Накрая всички заедно засадиха фиданки от обикновен смърч.
